Foto Bătrân de 91 de ani, găsit mort la scurt timp după ce nepoata l-a dat dispărut, în Gorj. O dronă cu termoviziune a găsit cadavrul
Un bătrân în vârstă de 91 de ani, din Crasna, care a fost dat dispărut de acasă de către nepoata sa, a fost găsit decedat în apropierea locuinţei sale, salvamontiştii chemaţi în ajutor de poliţiştii gorjeni fiind cei care au descoperit trupul acestuia cu ajutorul unei drone cu termoviziune, potrivit Agerpres.
Potrivit Inspectoratului de Poliţie Judeţean (IPJ) Gorj, în cursul zilei de miercuri, poliţişti din cadrul Postului de Poliţie Crasna au fost sesizaţi de o femeie de 49 de ani, din oraşul Bumbeşti Jiu, cu privire la faptul că bunicul său a plecat de la domiciliu şi nu a mai revenit.
Bătrân găsit mort, la scurt timp după ce a fost dat dispărut
La faţa locului s-au deplasat mai mulţi poliţişti din cadrul Secţiei 9 Poliţie Rurală Novaci, cât şi din cadrul Poliţiei Oraşului Novaci care, din primele verificări efectuate, au stabilit că Ciolan Valeriu din comuna Crasna, sat Drăgoeşti, de 91 de ani, locuia singur, fiind vizitat periodic de către nepoata sa.
"Astăzi, în jurul orei 10,00, când femeia a venit la bunicul său, a constatat că acesta nu se afla la domiciliu. De asemenea, apelanta a declarat faptul că în data de 22 mai a fost în vizită la bunicul său, iar de atunci nu mai ştie alte detalii despre el. Poliţişti, câini de urmă, jandarmi, salvamontişti şi localnici au efectuat căutări pentru identificarea persoanei dispărute. Bărbatul a fost găsit decedat într-o zonă cu vegetaţie deasă şi înaltă, din prelungirea grădinii sale", au transmis reprezentanţii IPJ Gorj.
Şeful Salvamont Gorj, Sabin Cornoiu, a anunţat că trupul bărbatului a fost recuperat şi va fi predat Medicinei Legale. "Persoana dispărută a fost găsită. Au văzut-o băieţii din dronă de la primele căutari", a spus Sabin Cornoiu.